Document ID: 32014R0076

KOMISJONI RAKENDUSMÄÄRUS (EL) nr 76/2014,
28. jaanuar 2014,
millega muudetakse määrust (EÜ) nr 684/2009 aktsiisi peatamise korra alusel toimuva aktsiisikaupade liikumise arvutipõhise menetluse kohaselt esitada tulevate andmete osas
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 16. detsembri 2008. aasta direktiivi 2008/118/EÜ, mis käsitleb aktsiisi üldist korda ja millega tunnistatakse kehtetuks direktiiv 92/12/EMÜ, (1) eriti selle artikli 29 lõiget 1,
ning arvestades järgmist:
(1)
Selleks et parandada vastavust aktsiisiametite valduses oleva aktsiisikauba liikumist käsitleva teabe ja impordiformaalsuste eest vastutavate asutuste valduses olevat imporditud aktsiisikaupa käsitleva teabe vahel, peab kaubasaatja juhul, kui aktsiisikaup viiakse impordikohast välja aktsiisi peatamise korra alusel, märkima aktsiisi peatamise korra alusel liikuva aktsiisikauba impordiga seotud formaalsuste täitmise eest vastutava tolliasutuse koodi.
(2)
Selleks et vältida nõukogu määruse (EL) nr 389/2012 (2) artiklis 19 osutatud registris nimetamata ruumidesse aktsiisikauba lähetamiseks kasutatava rajatise kuritarvitamist, tuleks kaubasaatjal esialgses elektroonilises haldusdokumendis, esialgses sihtkoha muutmise teatises ja esialgses osadeks jagamise teatises tarnekoha märkimisel lubada sisestada kõnealusesse registrisse sisestatud aadressidest erinevaid aadresse ainult siis, kui registreeritud kaubasaajal on otsetarnimise luba või kui registreeritud kaubasaaja loa eest vastutavas liikmesriigis on teada rohkem kui üks tarnekoht.
(3)
Selleks et lähteliikmesriigi pädevad asutused saaksid täita direktiivi 2008/118/EÜ artikli 21 lõike 5 kohaseid kohustusi, peaks kaubasaatja juhul, kui aktsiisikaupa veetakse aktsiisi peatamise korra alusel eesmärgiga see liidu territooriumilt välja viia, märkima esialgsesse elektroonilisse haldusdokumenti eksporditolliasutuse koodi.
(4)
Komisjoni määruse (EÜ) nr 684/2009 (3) II lisas olev transpordiliigi koodide loetelu hõlmab ka koodi muude kui kõnealuses loetelus konkreetselt nimetatud transpordiliikide jaoks. Selleks et täielikult identifitseerida kõnealuse koodi kohaldamisel kasutatavat transpordiliiki, tuleb lisada kõnealuse transpordiliigi tekstiline kirjeldus.
(5)
Kui sihtkoht ei ole esialgse elektroonilise haldusdokumendi esitamise ajaks veel teada, võivad lähteliikmesriigi pädevad asutused direktiivi 2008/118/EÜ artikli 22 kohaselt anda kaubasaatjale loa jätta kaubasaajat käsitlevad andmed kõnealusest dokumendist välja. Seepärast ei tohiks määruse (EÜ) nr 684/2009 I lisas sätestatud uue kaubasaaja identifitseerimise nõuet kohaldada, kui sihtkoht ei ole kaubasaadetise osadeks jagamise ajal teada.
(6)
Direktiivi 2008/118/EÜ artikli 18 lõike 4 punkti b kohaselt on lähteliikmesriigil lubatud loobuda tagatise esitamise kohustusest aktsiisi peatamise korra alusel meritsi või alalise torujuhtme kaudu liikuvate energiatoodete puhul, kui teised asjaomased liikmesriigid sellega nõus on. Seepärast tuleks lisada käendaja kood, mis osutab, et tagatist ei ole esitatud.
(7)
Aktsiisikauba koodi struktuur määruse (EÜ) nr 684/2009 I lisa tabeli 1 andmerühmas „e-HD sisu” erineb kõnealuse lisa tabeli 6 sama andmeelemendi struktuurist. Tabelis 6 sätestatud andmestruktuur on õige ja seepärast tuleks esimesena nimetatud andmeelemendi struktuuri kohandada nii, et see langeks kokku tabeli 6 andmeelemendi struktuuriga.
(8)
Järjenumbri struktuur määruse (EÜ) nr 684/2009 I lisa tabeli 6 andmerühmas „Aktsiisikauba liikumise e-HD” ei vasta enam süsteemi üldiste näitajate kokkulepitud struktuurile. Seepärast tuleks andmeelementi kohandada nii, et see vastaks süsteemi üldiste näitajate kokkulepitud struktuurile.
(9)
Seepärast tuleks määrust (EÜ) nr 684/2009 vastavalt muuta.
(10)
Selleks et viia käesoleva määruse kohaldamiskuupäev vastavusse Euroopa Parlamendi ja nõukogu otsusega nr 1152/2003/EÜ (4) kehtestatud arvutipõhise süsteemi uue etapi kokkulepitud kohaldamiskuupäevaga ning et anda komisjonile ja liikmesriikidele piisavalt aega korralduste tegemiseks, mis võimaldavad neil täita käesolevast määrusest tulenevaid uusi dokumenteerimiskohustusi, tuleks käesolevat määrust kohaldada alates 13. veebruarist 2014.
(11)
Käesolevas määruses sätestatud meetmed on kooskõlas aktsiisikomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 684/2009 muudetakse järgmiselt.
1)
I lisa muudetakse vastavalt käesoleva määruse I lisale.
2)
II lisa muudetakse vastavalt käesoleva määruse II lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Määrust kohaldatakse alates 13. veebruarist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. jaanuar 2014

Labels: 3
10
12
2